Hof beslis Timol het nie selfmoord gepleeg nie | Maroela Media
Die hooggeregshof in Pretoria het Donderdag bevind die anti-apartheidsaktivis Ahmed Timol is vermoor.
Die geregtelike ondersoek na Timol se dood is vroeër heropen en regter Billy Mothle het bevind dat hy nie in 1971 selfmoord gepleeg het soos beweer is nie.
Die hof het bevind dat Timol dood is ná hy aangerand, gemartel en by 'n venster van die tiende verdieping van die polisiehoofkantoor in Johannesburg uitgestamp is.
Mothle het sy uitspraak in 'n volgepakte hof gelewer. Hy het gesê die getuienis wat voorgehou is, dui daarop dat Timol by 'n venster op die tiende verdieping of van die dak van die John Vorster Plein-gebou gestamp is.
Hy het voorts gesê lede van die veiligheidspolisie is verantwoordelik vir Timol se beserings en dat hulle hom gemartel het om inligting uit hom te kry.
In die oorspronklike geregtelike ondersoek het die landdros Timol as 'n Asiër bestempel. Mothle het gesê Timol sal voortaan as 'n Suid-Afrikaner geïdentifiseer word om sy waardigheid te herstel.
Mothle het gesê Neville Els, 'n voormalige polisiebeampte, wat aangevoer het dat hy geen tekens van marteling onder gevangenes gesien het gedurende sy dienstyd as beampte by die polisie se hoofkantoor nie, moet ondersoek word omdat hy die hof mislei het.
Jan Rodriques (78), 'n voormalige veiligheidspolisiebeampte wat aangevoer het hy was die laaste mens wat Timol lewend gesien het, asook hoe hy by die venster uitspring, sal vir meineed ondersoek word. Volgens Mothle het Rodriques die geregtelike ondersoeke in 1972 en 2017 mislei.
Timol se familie het aangedring dat die ondersoek heropen word omdat hulle geglo het dat sy dood nie selfmoord was nie. Volgens Mothle het Rodriques deelgeneem aan die opsetlike toesmeer van Timol se dood.
Timol is saam met sy vriend, dr. Salim Essop, in hegtenis geneem nadat polisiebeamptes die motor waarmee hulle gery het by 'n padblokkade voorgekeer het. Verbode ANC- en SAKP-pamflette is in die motor gevind en hulle is in hegtenis geneem.
Timol is vyf dae later, terwyl hy in aanhouding was, dood.
Maroela Media het vroeër berig 'n familielid van Timol het in Augustus aanbeveel dat 'n gedenkteken by Johannesburg Sentraal-polisiestasie opgerig moet word ter nagedagtenis aan alle politieke gevangenes wat tydens die apartheidsera gesterf het.
Hulle lei ons aandag af van wat vandag aan die gang is deur ou koeie uit die sloot te grawe. Die 700 + aanklagtes gaan nerens heen nie.
Nou gaan grawe hul al die koeie wat dood is, uit die sloot. Die persoon sou nou in elk geval dood gewees het teen die tyd.
Natuurlik sal die hof so besluit, hoe dan anders?
Wat van al die mense wat vermoor word elke dag, aangerand word, gemartel word, besteel word ? Wat van al die kinders wat verwaarloos word, verkrag word ????? Gedenkteken vir hulle?? Genade dan gaan daar nie meer plek wees om te beweeg in SA nie!!!
Ai die land gaan rerig agteruit in stede van vorentoe ………….. Waarom ou koeie gaan uitkrap? Dis in die 70's